b'\n_START_ARTICLE_\nJaroslav \xc5\xa0a\xc5\xa1el\n_START_SECTION_\n\xc5\xbdivljenje\n_START_PARAGRAPH_\nNa Filozofski fakulteti v Ljubljani je leta 1950 diplomiral iz arheologije in stare zgodovine ter doktoriral leta 1969. Na oddelku za arheologijo je bil v letih 1951\xe2\x80\x931961 zaposlen kot asistent v arheolo\xc5\xa1kem seminarju, nato pa do smrti v Sekciji za arheologijo, In\xc5\xa1titutu za arheologijo SAZU oz. In\xc5\xa1titutu za arheologijo ZRC SAZU. Leta 1975 je bil izvoljen za znanstvenega svetnika._NEWLINE_\xc5\xa0tudijsko se je izpopolnjeval na Univerzi v Gradcu in na \xc3\x89cole Fran\xc3\xa7aise d\xe2\x80\x99Ath\xc3\xa8nes v Atenah. Dve \xc5\xa1tudijski leti (1969\xe2\x80\x931970 in 1981\xe2\x80\x9382) je bil gost na The Institute for Advanced Study v Princetonu v ZDA._NEWLINE_Bil je redni \xc4\x8dlan Nem\xc5\xa1kega arheolo\xc5\xa1kega in\xc5\xa1tituta, \xc4\x8dastni \xc4\x8dlan Deputazione di storia patria per le Venezie v Benetkah, zunanji \xc4\x8dlan Centra za epigrafiku i numizmatiku v Beogradu, dopisni \xc4\x8dlan Avstrijskega arheolo\xc5\xa1kega in\xc5\xa1tituta, \xc4\x8dastni \xc4\x8dlan Society of Antiquaries, \xc4\x8dlan Consiglio degli Studiosi del Centro Italiano per la Archeologia e la Storia Antica Giovanni Gozzadini v Bologni in od 1985 dopisni (izredni) \xc4\x8dlan SAZU.\n_START_SECTION_\nDelo\n_START_PARAGRAPH_\nOsredoto\xc4\x8dal se je na epigrafiko, onomastiko, histori\xc4\x8dno topografijo, komentiranje histori\xc4\x8dnih besedil in drugih literarnih virov, voja\xc5\xa1ko-politi\xc4\x8dno zgodovino, gospodarstvo in socialne vidike, upravno zgodovino, histori\xc4\x8dno etnografijo v antiki na severnojadranskem in vzhodnoalpskem obmo\xc4\x8dju ter v srednjem Podonavju in zahodnem ter srednjem Balkanu._NEWLINE_Prejel je dve Kidri\xc4\x8devi nagradi, leta 1977 za sodelovanje pri kon\xc4\x8dni redakciji leksikona Arheolo\xc5\xa1ka najdi\xc5\xa1\xc4\x8da Slovenije in leta 1988 za tretji zvezek Inscriptiones Latinae. V letih 1972\xe2\x80\x931981 je urejal glasilo Arheolo\xc5\xa1ki vestnik. V letih 1955\xe2\x80\x931993 je iz\xc5\xa1lo 21 njegovih arheolo\xc5\xa1kih \xc4\x8dlankov v Kroniki, \xc4\x8dasopisu za slovensko krajevno zgodovino.'